《郭熙雪浦待渡图为杨孟瑛主事赋》
明代·程敏政

郭生写山名一代，平远萧然有馀态。触目谁传雪浦图，画苑风神宛如在。

飞琼势压冻岚空，叠出数峰兼粉黛。傍岩古寺隔西崦，鸣玉淙淙得奇爱。

联鞯恐是采梅者，何处山村酒堪贷。石梁欹仄冰在地，踯躅小童如不耐。

前行候渡立沙尾，掉手野航呼并载。江空鸟绝树号风，一色乾坤四无碍。

澄溪何必剡中路，高兴未孤思访戴。李成弟子凡几人，三叹郭生今不再。

湘缣拂拭重怀古，清景无边句难逮。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。